**Ministru kabineta noteikumu “Tālvadības pilotu kvalifikācijas noteikumi” projekta**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Tālvadības pilotu kvalifikācijas noteikumi” (turpmāk – projekts) mērķis ir noteikt kārtību, kādā valsts aģentūra “Civilās aviācijas aģentūra” (turpmāk – Civilās aviācijas aģentūra) nodrošina tālvadības pilotu apmācību tiešsaistē un izsniedz apliecinājumu tālvadības pilotiem par nokārtotu teorētisko zināšanu tiešsaistes eksāmenu; kārtību, kādā Civilās aviācijas aģentūra vai tās atzīta struktūra nodrošina tālvadības pilotu teorētisko zināšanu klātienes eksāmenu un izsniedz, pagarina, ierobežo, atsauc vai aptur tālvadības pilota kompetences sertifikātu; kārtību, kādā Civilās aviācijas aģentūras atzīta struktūra un bezpilota gaisa kuģu sistēmas ekspluatants nodrošina tālvadības pilota praktisko prasmju apguvi un pārbaudi un izsniedz, pagarina, ierobežo, atsauc vai aptur apliecinājumu par praktisko prasmju apguvi kā arī nosaka kārtību, kādā Civilās aviācijas aģentūras atzīta struktūra un bezpilota gaisa kuģu sistēmu ekspluatants iesniedz Civilās aviācijas aģentūrai deklarāciju par atbilstību Komisijas 2019.gada 24.maija Īstenošanas regulas (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - Regula Nr.2019/947)prasībām un saņem no šīs aģentūras atbilstības apliecinājumu.  Projekts stājas spēkā 2021.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par aviāciju” [117.2 pant](https://likumi.lv/ta/id/57659-par-aviaciju#p47)a trešā, ceturtā un piektā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tālvadības pilotu kvalifikācijas jautājumus regulē Regula Nr.2019/947, likuma “Par aviāciju” [117.2 pant](https://likumi.lv/ta/id/57659-par-aviaciju#p47)s, kā arī Ministru kabineta 2019.gada 13.augusta noteikumi Nr.368 “Kārtība, kādā veicami bezpilota gaisa kuģu un cita veida lidaparātu lidojumi” (turpmāk – noteikumi Nr.368), kas zaudēs spēku 2021.gada 1.jūlijā.  Bezpilota gaisa kuģu tālvadības pilotu kvalifikācijas nosacījumi atvērtajā un specifiskajā kategorijā pamatā ir noteikti regulā Nr.2019/947, kā arī Eiropas Aviācijas drošības aģentūras (turpmāk – EASA) izstrādātajos dokumentos “Attiecīgie regulas (ES) 2019/947 līdzekļi atbilstības panākšanai un vadlīnijas” (turpmāk – AMC). Regula Nr.2019/947 ir piemērojama no 2020.gada 1.jūlija*.*  Projektā ietvertās tiesību normas par tālvadības pilotu kvalifikāciju nodrošina regulas Nr.2019/947 piemērošanu, kā arī noteikumu Nr.368 pēctecību.  Projekta 2.punkts paredz Regulas Nr.2019/947 prasību ievērošanai piemērot EASA izstrādātos AMC, kas tiks tulkoti latviešu valodā un publicēti Civilās aviācijas aģentūra tīmekļvietnē. AMC detalizētāk skaidro regulu piemērošanu, kā arī satur dažādu veidlapu (sertifikāti, u.tml.) paraugus, tādējādi nodrošinot vienveidīgu un sistēmisku Eiropas Savienības līmeņa tiesiskā regulējuma piemērošanu visās Eiropas Savienības dalībvalstīs, kā arī EEZ valstīs.  Vienlaikus tiek paredzēts, ka atvērtās kategorijas A1 un A3 apakškategorijas tālvadības pilotu apmācību tiešsaistē un teorētisko zināšanu tiešsaistes eksāmenu Civilās aviācijas aģentūra nodrošina bez maksas, tādējādi nodrošinot sabiedrības intereses bez birokrātiskiem šķēršļiem un izdevumiem izpildīt normatīvo aktu prasības apjomā, kas ļauj veikt bezpilota gaisa kuģu sistēmu lidojumus atvērtajā kategorijā. Bezpilota gaisa kuģu sistēmu lidojumi atbilstoši atvērtās kategorijas A1 un A3 apakškategorijas nosacījumiem saistāmi ar viszemākajiem riskiem.  Civilās aviācijas aģentūras lēmumi, kas minēti projektā, tiek pieņemti Administratīvā procesa likumā noteiktajā kārtībā.  Savukārt projekta II nodaļa nosaka vispārīgas prasības saistībā ar tālvadības pilotu kvalifikācijas pasākumu organizēšanu un nodrošināšanu.  Projekta III, IV, V un VI nodaļa regulē tālvadības pilotu kvalifikācijas prasības saistībā ar paredzēto bezpilota gaisa kuģu sistēmu ekspluatācijas risku līmeni. Regula Nr.2019/947 atsevišķos gadījumos pieļauj dalībvalstij izvēles iespējas attiecībā uz institūciju, kas nodrošina eksāmenu pieņemšanu, eksāmena jautājumu skaitu, eksāmena kopējo atbilžu skaitu, eksāmena organizēšanu un norisi u.tml. Projekts paredz, kompetences sadalījumu starp Civilās aviācijas aģentūru un tās atzīto struktūru attiecībā uz tālvadības pilotu teorētisko zināšanu eksāmena nodrošināšanu. Paredzēts, ka visos gadījumos (izņemot VI nodaļā minēto) Civilās aviācijas aģentūra sagatavo un aktualizē tālvadības pilotu teorētisko zināšanu eksāmena jautājumus, tādējādi nodrošinot vienveidīgu pieeju neatkarīgi no tā, kur pretendents kārto eksāmenu. Tiek noteikts eksāmena jautājumu skaits, ja Regula Nr.2019/947 pieļauj izvēles iespējas, pielīdzinot eksāmena jautājumu skaitu Regulā Nr.2019/947 noteiktajam minimālajam jautājumu skaitam.  Projekta 29.punkts nav saistāms ar salīdzināmos apstākļos labvēlīgāku tiesisko regulējumu noteiktiem pretendentiem. Tālvadības piloti, kuru ir nokārtojuši A1 un A3 apakškategorijas tālvadības pilota teorētisko zināšanu tiešsaistes eksāmenu, nav un nevar būt salīdzināmos apstākļos ar tiem tālvadības pilotiem, kuri iepriekš ir nokārtojuši A2 apakškategorijas tālvadības pilota teorētisko zināšanu klātienes eksāmenu. A1 un A3 apakškategorijas tālvadības pilota teorētisko zināšanu tiešsaistes eksāmenu ir pienākums kārtot visiem tālvadības pilotiem. Savukārt A2 apakškategorijas tālvadības pilota teorētisko zināšanu klātienes eksāmenu kārto tie tālvadības piloti, kuri iepriekš jau ir nokārtojuši A1 un A3 apakškategorijas tālvadības pilota teorētisko zināšanu tiešsaistes eksāmenu un vēlas atvērtajā kategorijā veikt lidojumus ar augstāku riska pakāpi. Līdz ar to pretendenti, kuri kārto klātienes eksāmenu atbilstoši regulas Nr.2019/947 pielikuma 1.papildinājumā definētajiem standarta scenārijiem, jau ir apliecinājuši daļu nepieciešamo zināšanu, kārtojot A2 apakškategorijas tālvadības pilota teorētisko zināšanu klātienes eksāmenu. Tādējādi veidojas atšķirīgs eksāmena jautājumu skaits. Šāds princips jau ir iedibināts regulā Nr.2019/947, paredzot atšķirīgu jautājumu skaitu abos gadījumos ar norādi “..ir vismaz 40 jautājumi” un “..ir vismaz 30 jautājumi”. Projektā tiek saglabāta regulā ietvertā jautājumu skaita proporcija, piemērojot minimālo iespējamo jautājumu skaitu katrā gadījumā.  Regula Nr.2019/947 neregulē atbilžu skaitu eksāmena jautājumam, kā arī eksāmena kārtošanas ilgumu. Projekts paredz, ka katram eksāmena jautājumam ir četri atbilžu varianti katram, no kuriem viens atbildes variants ir pareizs un trīs atbilžu varianti ir nepareizi. Par šādu vienotu pieeju darba grupu ietvaros ir vienojušies dalībvalstu eksperti. Savukārt eksāmena atbilžu sniegšanai atvēlētais laiks ir atkarīgs no jautājumu skaita, paredzot, ka atbildei uz jautājumu tiek atvēlēta viena minūte (projekta 8.punkts). Regula Nr.2019/947 paredz, ka eksāmens uzskatāms par nokārtotu, ja 75 % pretendenta sniegto atbilžu ir pareizas. Lielāka rīcības brīvība Civilās aviācijas aģentūras atzītai struktūrai un bezpilota gaisa kuģu sistēmu ekspluatantam paredzēta attiecībā uz projekta VI nodaļā ietverto specifiskās kategorijas tālvadības pilota kvalifikācijas pasākumu (apmācības, teorijas eksāmens un praktisko prasmju pārbaude), ņemot vērā to, ka tālvadības pilota kvalifikācija ir saistāma ar bezpilota gaisa kuģu sistēmu ekspluatācijas risku novērtējumu, kas var būt atšķirīgs atkarībā no bezpilota gaisa kuģu sistēmu ekspluatanta paredzēto ekspluatācijas darbību risku līmeņa.  Projekta VII nodaļā ietverts tiesiskais regulējums attiecībā uz tālvadības pilotam izsniegto kvalifikācijas apliecinājumu un sertifikātu pagarināšanu, ierobežošanu, atsaukšanu vai apturēšanu.  Noslēguma jautājumi paredz, ka projekts stājas spēkā 2021.gada 1.jūlijā, kā arī nodrošina pēctecību Civilās aviācijas aģentūras lēmumiem attiecībā uz tālvadības pilotu kompetenci, kas pieņemti saskaņā ar noteikumiem Nr.368, ciktāl tas atbilst Regulas Nr.2019/947 21. un 22.pantā noteiktajam.  Projekta 1.1.apakšpunkta normas skatāmas kontekstā ar projekta III. nodaļu, projekta 1.2.apakšpunktā ietvertās normas attiecīgajā daļā skatāmas kontekstā ar projekta IV., V., VI. un VII. nodaļu, savukārt projekta 1.3. apakšpunktā ietvertās normas attiecīgajā daļā skatāmas kontekstā ar projekta V., VI. un VII. nodaļu.  Paskaidrojam, ka projektā ietvertais regulējums atšķiras atkarībā no tā, vai lēmumu par kompetences sertifikātu vai apliecinājumu par praktisko prasmju apguvi pieņem Civilās aviācijas aģentūra, tās atzīta struktūra vai bezpilota gaisa kuģu sistēmu ekspluatants.  Civilās aviācijas aģentūrai ir plašākais kompetences aptvērums, tostarp arī no uzraudzības skatu punkta, kas atbilst arī regulas Nr.2019/947 nosacījumiem. Ierobežota kompetence ir rīcībai ar bezpilota gaisa kuģu sistēmu ekspluatanta izdotajiem kompetences sertifikātiem un apliecinājumiem par praktisko prasmju apguvi, ciktāl attiecas uz projekta VI nodaļu, jo ekspluatants pieņem lēmumus attiecībā uz sev pakļautiem tālvadības pilotiem, kas vairumā gadījumu ir ekspluatanta darbinieki, kas tālvadības pilota pienākumus pilda līdztekus citiem darba pienākumiem. Bezpilota gaisa kuģu sistēmu ekspluatants nodrošina tālvadības pilotu praktisko prasmju apguvi un pārbaudi, ciktāl tas nepieciešams konkrētā ekspluatanta vajadzībām.  Savukārt atzītā struktūra pamatā nodrošina tālvadības pilotiem teorijas apguvi un klātienes eksāmenu, kā arī praktisko prasmju apguvi un pārbaudi. Atzītā struktūra ilgtermiņā nav saistīta ar konkrēto tālvadības pilotu, izņemot gadījumu, ja tālvadības pilots vēršas atzītajā struktūrā, lai veiktu atsvaidzināšanas apmācību vai atkārtoti kārtotu klātienes eksāmenu vai praktisko prasmju pārbaudi. Līdz ar to atzītās struktūras kompetence aprobežojas ar tālvadības pilota klātienes teorijas eksāmena vai praktisko prasmju pārbaudes nodrošināšanu, kompetences sertifikāta vai apliecinājuma par praktisko prasmju apguvi izsniegšanu, kā arī kompetences sertifikāta vai apliecinājuma darbības pagarināšanu.  Par bezpilota gaisa kuģu sistēmu ekspluatantu kompetences aptvērumu skatīt tekstā iepriekš.  Paskaidrojam, ka Civilās aviācijas aģentūras pakalpojumu portāls ir IT platforma, kas aptver bezpilota gaisa kuģu ekspluatantu reģistru, kura ietvaros paredzēta arī tālvadības pilotu reģistrācija un unikāla tālvadības pilota numura piešķiršana, vienlaikus ģenerējot arī tālvadības pilota kontu, kas ir pieejams tālvadības pilotam un Civilās aviācijas aģentūras nozīmētām personām. Portālā pašlaik ietilpst arī apmācību un teorijas eksāmenu kārtošanas platforma, kas ir savietota ar reģistra daļu un nodrošina automātisku informācijas apmaiņu, piemēram, par tālvadības pilota tiešsaistes eksāmena nokārtošanu, automātiski ģenerējot un tālvadības pilota kontā pievienojot apliecinājumu par nokārtotu teorētisko zināšanu tiešsaistes eksāmenu, vienlaikus nosūtot elektronisku paziņojumu uz tālvadības pilota kontā norādīto elektroniskā pasta adresi par apliecinājuma ievietošanu tālvadības pilota kontā. Tālvadības pilotam ir izvēles iespēja apliecinājumu izdrukāt vai saglabāt viedierīcē, lai uzrādītu pēc kontrolējošo institūciju pieprasījuma. Tālvadības pilotam apliecinājums jebkurā laikā, kamēr derīgs, ir ērti pieejams portālā tālvadības pilota kontā. Līdzīga kārtība attiecināma arī uz tālvadības pilotu kompetences sertifikātiem, ja teorētisko zināšanu klātienes eksāmens tiek kārtots Civilās aviācijas aģentūrā. Tā kā pieeja tālvadības pilota kontam portālā ir tikai pašam tālvadības pilotam un Civilās aviācijas aģentūras nozīmētiem darbiniekiem, tālvadības pilota kompetences sertifikāts vai apliecinājums par praktisko prasmju apguvi tiek izsniegts tālvadības pilotam, ja teorētisko zināšanu klātienes eksāmens vai praktisko prasmju pārbaude tiek kārtota attiecīgi atzītajā struktūrā vai arī to nodrošina bezpilota gaisa kuģu sistēmu ekspluatants. Secīgi tālvadības pilotam ir pienākums attiecīgi kompetences sertifikātu vai apliecinājumu ievietot portālā tālvadības pilota kontā pirms lidojumu uzsākšanas atbilstoši kompetences sertifikāta vai apliecinājuma nosacījumiem. Ja tālvadības pilots izsaka šādu lūgumu, Civilās aviācijas aģentūra nodrošina iespēju un sniedz atbalstu reģistrēt tālvadības pilotu un izveidot kontu, veikt tiešsaistes apmācību un teorētisko zināšanu tiešsaistes eksāmena kārtošanu Civilās aviācijas aģentūras telpās, kā arī nodrošina tālvadības pilota kontā esošo dokumentu izsniegšanu papīra dokumenta veidā un sniedz atbalstu tālvadības pilota rīcībā esošu dokumentu ievietošanai tālvadības pilota kontā portālā. Portāls nemitīgi tiek pilnveidots un attīstīts, lai būtu vienkārši un ērti, bet droši lietojams. Portāls pašreiz un turpmāk nodrošinās atbilstību informācijas savietojamības un apmaiņas prasībām atbilstoši regulai Nr.2019/967, kā arī regulai Nr. 2018/1139 (pamatregula un tajā ietvertās normas par civilās aviācijas repozitoriju). Arī sertifikātu un apliecinājumu veidlapu paraugi ir vienādi (izņemot daļā par valodu) ES dalībvalstīs (turpmāk – DV) un EEZ valstīs, lai nodrošinātu atpazīstamību un savietojamību, jo vienā DV iegūtais sertifikāts vai apliecinājums ir derīgs arī citās DV, izņemot projekta VI nodaļā minētos apliecinājumus.  Vienlaikus vēršam uzmanību, ka ir maz ticams, ka digitālie risinājumi varētu kavēt tālvadības pilotu tiesību un pienākumu īstenošanu, ņemot vērā to, ka bezpilota gaisa kuģa pilotēšana ir saistīta ar IT risinājumu un viedo tehnoloģiju izmantošanu. Turklāt atbilstoši regulas Nr.2019/947 nosacījumiem bezpilota gaisa kuģu ģeogrāfisko zonu izveidošana, kas noteiks bezpilota gaisa kuģu lidojumu atvieglojumus, ierobežojumus un aizliegumus, no 2022.gada 1.janvāra paredzēta tikai digitālā formātā.  Vēršam uzmanību, ka projekta 40., 41. un 42.punkts attiecināms tikai uz bezpilota gaisa kuģu sistēmu ekspluatanta lēmumiem par saviem tālvadības pilotiem, kas pilda pienākumus apmērā un veidā, kā tas nepieciešams ekspluatantam. Ekspluatanta izdotie apliecinājumi nav derīgi citos gadījumos, tie savā ziņā ir unikāli un saistāmi ar specifiskām bezpilota gaisa kuģu ekspluatācijas zināšanām kādā jomā (piemēram, kā pareizi apsekot elektrolīnijas; kā uzmērīt zemi vai stādījumu platību; kā apsekot avārijas riska objektu; kā konstatēt bojājumus, noplūdes; kā atpazīt kaitēkļus augļu kokos; kā smidzināt laukus; kā droši kontrolēt ceļu satiksmi). Šie ekspluatanta lēmumi nav saistāmi ar administratīvo procesu iestādē, jo ekspluatants un tālvadības pilots pārsvarā ir darba devēja un darbinieka statusā.  Savukārt projekta 44., 45. un 46.punkts attiecināms uz Civilās aviācijas aģentūras lēmumiem, kas tiek pieņemti saskaņā ar Administratīvā procesa likumu.  Papildus vēršam uzmanību, ka projekta 40. un 44.punkts paredz iespēju, nevis pienākumu atsaukt apliecinājuma vai kompetences sertifikāta darbību. Bezpilota gaisa kuģu sistēmu ekspluatants un Civilās aviācijas aģentūra konkrētā situācijā var pieņemt lēmumu uz situācijas izvērtējuma laiku apturēt apliecinājuma vai kompetences sertifikāta darbību (projekta 42. un 46.punkts), un pēc tam atbilstoši secinājumiem apliecinājuma vai kompetences sertifikāta darbību atjaunot, ierobežot vai atsaukt.  Civilās aviācijas aģentūras sniegtie publiskie pakalpojumi, kas saistīti ar atvērtās kategorijas A2 apakškategorijas tālvadības pilota teorētisko zināšanu klātienes eksāmena kārtošanu un sertifikāta izsniegšanu, specifiskās kategorijas tālvadības pilota teorētisko zināšanu klātienes eksāmena kārtošanu un sertifikāta izsniegšanu, kā arī deklarācijas par tālvadības pilotu praktisko apmācību un prasmju novērtēšanu bezpilota gaisa kuģu operācijām, uz ko attiecas regulas Nr.2019/947 pielikuma 1.papildinājumā definētie standarta scenāriji, iesniegšanu un apstiprinājuma par deklarācijas saņemšanu un apliecinājuma par tās atbilstību izsniegšanu, ir maksas pakalpojums saskaņā ar normatīvo aktu par Civilās aviācijas aģentūras publisko maksas pakalpojumu cenrādi. Projekta 3.punkts paredz, ka pretendents samaksā par attiecīgo Civilās aviācijas aģentūras maksas pakalpojumu pirms tā saņemšanas.  Saskaņā ar Ministru kabineta 2017. gada 4. jūlija noteikumu Nr.399 “Valsts pārvaldes pakalpojumu uzskaites, kvalitātes kontroles un sniegšanas kārtība” (turpmāk – MK noteikumi 399) 5. un 9. punktu valsts pārvaldes pakalpojumu portālā [www.latvija.lv](http://www.latvija.lv), ņemot vērā projekta mērķi, ir aprakstīti šādi pakalpojumi:   1. Atvērtās kategorijas A1, A3 apakškategorijas tālvadības pilotu tiešsaistes apmācība (pakalpojuma pieprasīšana – neklātienes kanāli t.i. elektroniski - tiešsaistes risinājums, pakalpojuma saņemšana - neklātienes kanāli t.i. elektroniski – tiešsaistes risinājums). 2. Apliecinājuma par nokārtota atvērtās kategorijas A1, A3 apakškategorijas teorētisko zināšanu tiešsaistes eksāmena izsniegšana (pakalpojuma pieprasīšana – neklātienes kanāli t.i. elektroniski - tiešsaistes risinājums, pakalpojuma saņemšana - neklātienes kanāli t.i. elektroniski - tiešsaistes risinājums). 3. Atvērtās kategorijas A2 apakškategorijas tālvadības pilota teorētisko zināšanu klātienes eksāmena kārtošana (pakalpojuma pieprasīšana – klātienes, kā arī neklātienes kanāli t.i. elektroniski un ar pasta starpniecību, pakalpojuma saņemšana – klātienes, kā arī neklātienes kanāli t.i. elektroniski un ar pasta starpniecību). 4. Atvērtās kategorijas A2 apakškategorijas tālvadības pilota kompetences sertifikāta izsniegšana (pakalpojuma pieprasīšana – klātienes, kā arī neklātienes kanāli t.i. elektroniski un ar pasta starpniecību, pakalpojuma saņemšana – klātienes, kā arī neklātienes kanāli t.i. elektroniski un ar pasta starpniecību). 5. Specifiskās kategorijas tālvadības pilota teorētisko zināšanu klātienes eksāmena kārtošana (pakalpojuma pieprasīšana – klātienes, kā arī neklātienes kanāli t.i. elektroniski un ar pasta starpniecību, pakalpojuma saņemšana – klātienes, kā arī neklātienes kanāli t.i. elektroniski un ar pasta starpniecību). 6. Specifiskās kategorijas tālvadības pilota teorētisko zināšanu klātienes sertifikāta izsniegšana (pakalpojuma pieprasīšana – klātienes, kā arī neklātienes kanāli t.i. elektroniski un ar pasta starpniecību, pakalpojuma saņemšana – klātienes, kā arī neklātienes kanāli t.i. elektroniski un ar pasta starpniecību). 7. Deklarācijas par tālvadības pilotu praktisko apmācību un prasmju novērtēšanu bezpilota gaisa kuģa operācijām, uz ko attiecas standarta scenāriji, iesniegšana (pakalpojuma pieprasīšana – klātienes, kā arī neklātienes kanāli t.i. elektroniski un ar pasta starpniecību, pakalpojuma saņemšana – klātienes, kā arī neklātienes kanāli t.i. elektroniski un ar pasta starpniecību).   Pēc noteikumu projekta spēkā stāšanās tiks nodrošināta pakalpojumu aprakstīšana valsts pārvaldes pakalpojumu portālā Latvija.lv saskaņā ar MK noteikumu Nr. 399 5. un 9. punktā minēto, ciktāl attiecināms. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts aģentūra “Civilās aviācijas aģentūra. |
| 4. | Cita informācija | Atbilstoši Eiropas Parlamenta un Padomes 2018.gada 4.jūlija Regulas (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr.2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (turpmāk – regula 2018/1139) 75.pantam ir izveidota EASA, kura saskaņā ar minētā panta otrās daļas “d” apakšpunktu veic vajadzīgos pasākumus saskaņā ar pilnvarām, ko tai piešķir Regula Nr.2018/1139 vai citi Kopienas tiesību akti. Saskaņā ar Regulas Nr.2018/1139 76.panta “3” punktu, EASA saskaņā ar 115. pantu un piemērojamajiem uz šīs regulas pamata pieņemtajiem deleģētajiem un īstenošanas aktiem izdod sertifikācijas specifikācijas un citas sīki izstrādātas specifikācijas, pieņemamus atbilstības nodrošināšanas līdzekļus un norādes šīs regulas un uz tās pamata pieņemto deleģēto un īstenošanas aktu piemērošanai. Regulas Nr.2018/1139 115.pants paredz kārtību, kādā EASA izstrādā pieļaujamos līdzekļus atbilstības panākšanai, minētā panta trešajā punktā ir noteikts, atzinumus, sertifikāciju specifikācijas un citas sīki izstrādātas specifikācijas, pieņemamus atbilstības nodrošināšanas līdzekļus un norādes, kas izstrādātas, ievērojot 76. panta 1. un 3. punktu, un procedūras, kas izveidotas, ievērojot šā panta 1. punktu, publicē EASA oficiālajā publikācijā. Pieļaujamie līdzekļi atbilstības panākšanai ir dokuments, kas skaidro, kā izpildāmas īstenošanas regulas prasības. Ņemot vērā minēto, EASA ir izstrādājusi dokumentus Regulas Nr.2019/947 prasību piemērošanai „Attiecīgie līdzekļi atbilstības panākšanai un vadlīnijas”. Dalībvalstīm jāievēro šajos dokumentos noteiktais vai jāizstrādā dokumenti, kuri nodrošina līdzvērtīgu Regulas 2019/947 prasību piemērošanu. Ņemot vērā to, ka citi dokumenti Regulas Nr.2019/947 piemērošanai nav izstrādāti, kā arī to, ka pastāv īpaša kārtība, kādā būtu jāizstrādā citi dokumenti Regulas Nr.2019/947 piemērošanai, projekts paredz „Attiecīgo līdzekļu atbilstības panākšanai un vadlīniju” nosacījumu piemērošanu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz:  1) jebkuru personu, kuras īpašumā vai valdījumā ir bezpilota gaisa kuģis vai kura vēlas veikt bezpilota gaisa kuģa lidojumus;  2) komersantiem un biedrībām, kas organizē bezpilota gaisa kuģu lidojumus. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums pozitīvi ietekmēs tautsaimniecību un sabiedrības mērķgrupas, jo jaunais regulējums iedibina vienotus pamatprincipus visaptverošai tālvadības pilotu kvalifikācijas sistēma, kas tieši saistīta ar bezpilota gaisa kuģu sistēmu ekspluatācijas riska pakāpi.  Projekta III nodaļā paredzēts, ka atvērtās kategorijas A1 un A3 apakškategorijas tālvadības pilotu apmācība tiešsaistē un teorētisko zināšanu tiešsaistes eksāmena norisi nodrošina Civilās aviācijas aģentūra savā pakalpojumu portālā. Tas ir bezmaksas pakalpojums. Eksāmena kārtošana aizņem maksimāli 40 minūtes, jo vienam jautājumam ir atvēlēta viena minūte. Kopā ir 40 eksāmena jautājumi. Savukārt apmācībām atvēlētais laiks nav precīzi nosakāms, ņemot vērā katra tālvadības pilota iepriekšējo pieredzi, kā arī to, ka var atšķirties katrai personai mācību materiālu apguvei nepieciešamais laiks. Nav precīzi nosakāms arī tālvadības pilotu skaits, kuriem būs nepieciešams izmantot šo pakalpojumu, ņemot vērā to, ka apmācības tiešsaistē un tiešsaistes eksāmens ir jākārto gandrīz visiem tālvadības pilotiem, kuri plāno veikt bezpilota gaisa kuģu lidojumus atbilstoši atvērtās kategorijas A1 un A3 apakškategorijas nosacījumiem. Tātad šis pakalpojums jo īpaši attiecināms uz mērķauditorijas grupu, kas minēta šīs anotācijas II sadaļas 1.punkta 1) apakšpunktā. Aktuālā informācija liecina, ka Civilās aviācijas aģentūras portālā ir reģistrējušies apmēram 1500 tālvadības piloti (ar tendenci skaitam pieaugt), no kuriem apliecinājumu par A1 un A3 eksāmena nokārtošanu ieguvuši vairāk kā 1060 tālvadības piloti, bet kursu ir uzsākuši, bet vēl nav pabeiguši vairāk kā 290 tālvadības piloti.  Saskaņā ar projekta IV nodaļu Civilās aviācijas aģentūra vai tās atzīta struktūra nodrošina atvērtās kategorijas A2 apakškategorijas tālvadības pilotu teorētisko zināšanu klātienes eksāmena kārtošanu un tālvadības pilota kompetences sertifikāta izsniegšanu. Pagaidām atzītās struktūras statusu nav ieguvusi neviena institūcija, tādēļ A2 apakškategorijas eksāmenu iespējams kārtot tikai Civilās aviācijas aģentūrā un tas ir maksas pakalpojums. Pakalpojuma kopējās izmaksas vienai personai ir 15 *euro* un kompetences sertifikāts ir derīgs piecus gadus. Eksāmena kārtošana aizņem maksimāli 30 minūtes, jo kopā ir 30 eksāmena jautājumi. Nav precīzi nosakāms tālvadības pilotu skaits, kuriem būs nepieciešams izmantot šo pakalpojumu. Aktuālā informācija liecina, ka Civilās aviācijas aģentūrā A2 apakškategorijas eksāmenu ir kārtojuši 13 pretendenti (ar tendenci skaitam pieaugt), no tiem 11 ir ieguvuši sertifikātu.  Savukārt projekta V nodaļā noteikts, ka tālvadības pilotu teorētisko zināšanu klātienes eksāmenu atbilstoši regulas Nr.2019/947 pielikuma 1.papildinājumā definētajiem standarta scenārijiem nodrošina Civilās aviācijas aģentūra vai tās atzīta struktūra, bet tālvadības pilotu praktisko prasmju apguvi un pārbaudi nodrošina Civilās aviācijas aģentūras atzīta struktūra vai bezpilota gaisa kuģu sistēmu ekspluatants. Nav precīzi nosakāms tālvadības pilotu skaits, kuriem būs nepieciešams izmantot šo pakalpojumu, jo līdz šim neviens šāds pakalpojums nav sniegts. Minētais tālvadības pilotu teorētisko zināšanu klātienes eksāmens Civilās aviācijas aģentūrā ir maksas pakalpojums. Pakalpojuma kopējās izmaksas vienai personai ir 20 *euro* un kompetences sertifikāts ir derīgs piecus gadus. Atbilstoši projekta 29.punktā noteiktajam, eksāmenā ir 40 vai 30 jautājumi un eksāmena kārtošana aizņem attiecīgi 30 vai 40 minūtes.  Tālvadības pilotu teorētisko zināšanu apmācību un klātienes eksāmenu, kā arī praktisko prasmju apguvi un pārbaudi, ciktāl tas nepieciešams bezpilota gaisa kuģu sistēmu ekspluatanta paredzēto bezpilota gaisa kuģu sistēmu ekspluatācijas drošumam saskaņā ar risku novērtējumu, lai bezpilota gaisa kuģu sistēmas ekspluatants varētu pretendēt saņemt Civilās aviācijas aģentūras ekspluatācijas atļauju, nodrošina Civilās aviācijas aģentūras atzītā struktūra vai bezpilota gaisa kuģu sistēmu ekspluatants, kā tas noteikta projekta VI nodaļā. Nav precīzi nosakāms tālvadības pilotu skaits, kuriem būs nepieciešams izmantot šo pakalpojumu, jo līdz šim neviens šāds pakalpojums nav sniegts.  Lai sniegtu projekta VI nodaļā minētos pakalpojumus attiecībā uz tālvadības pilotu praktisko prasmju apguvi un pārbaudi, atzītajai struktūrai un bezpilota gaisa kuģu sistēmu ekspluatantam jāiesniedz Civilās aviācijas aģentūrā deklarācija un jāsaņem apstiprinājums par deklarācijas pilnīgumu, kas ir maksas pakalpojums. Pakalpojuma kopējās izmaksas vienai personai ir 20 *euro*. Nav precīzi nosakāms pakalpojumu saņēmēju skaits, jo līdz šim neviens šāds pakalpojums nav sniegts.  Nav precīzi nosakāms pakalpojumu saņēmēju skaits arī attiecībā uz projekta VII nodaļu par sertifikātu pagarināšanu, teorētisko zināšanu atsvaidzināšanas apmācībām vai atkārtota teorētisko zināšanu eksāmena kārtošanu vai atkārtotu praktisko prasmju pārbaudi, jo šie pakalpojumi pamatā būs aktuāli pēc pieciem gadiem.  Aprēķinot personas patērēto laiku, kas nepieciešams tālvadības pilota tiešsaistes vai klātienes eksāmena kārtošanai, kā arī Statistikas pārvaldes datus par darbaspēka vidējām izmaksām 2020.gadā, kas ir 10,14 *euro* stundā, veidojas šāds aprēķins, kas attiecināms uz vienu personu:   1. ja ir 40 eksāmena jautājumi – izmaksas ir 6,76 *euro*; 2. ja ir 30 eksāmena jautājumi – izmaksas ir 5,07 *euro*.   Savukārt, aprēķinot Civilās aviācijas aģentūras inspektora patērēto laiku, kas nepieciešams tālvadības pilota tiešsaistes vai klātienes eksāmena nodrošināšanai, kā arī Civilās aviācijas aģentūras datus par bezpilota gaisa kuģu jomas vecākā inspektora darbaspēka vidējām izmaksām 2020.gadā, kas ir 11,98 *euro* stundā, veidojas šāds aprēķins, kas attiecināms uz vienu personu:   1. ja ir 40 eksāmena jautājumi – izmaksas ir 7,99 *euro*; 2. ja ir 30 eksāmena jautājumi – izmaksas ir 5,99 *euro*. |
| 3. | Administratīvo izmaksu monetārs novērtējums | Ņemot vērā, ka nav pietiekamas informācijas par anotācijas II sadaļas 1.punktā minētās mērķauditorijas lielumu, nav iespējams veikt korektu administratīvo izmaksu aprēķinu. |
| 4. | Atbilstības izmaksu monetārs novērtējums | Ņemot vērā, ka nav pietiekamas informācijas par anotācijas II sadaļas 1.punktā minētās mērķauditorijas lielumu, nav iespējams veikt korektu atbilstības izmaksu aprēķinu.  Ņemot vērā projekta virzības laikā pieejamos datus, veidojas šāds atbilstības izmaksu monetārais novērtējums, kas attiecināms uz atvērtās kategorijas A1 un A3 apakškategorijas tālvadības pilotu tiešsaistes eksāmena kārtošanu:  1060 (tālvadības pilotu skaits) x 6,76 (izmaksas *euro*, ja eksāmenā ir 40 jautājumi) = 7165,60 *euro*. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| Saistītie tiesību aktu projekti | Bezpilota gaisa kuģu jomā ir izstrādāti MK noteikumu projekti, kam izdošanas deleģējums paredzēts likuma “Par aviāciju” 117.2 panta trešajā, ceturtajā, piektajā un sestajā daļā, 117.3 panta trešajā daļā, 117.4 pantā, 117.5 panta trešajā daļā, 117.6 panta otrajā un trešajā daļā, 117.7 pantā, 117.10 panta trešā daļā.  Ar projektu saistīti šādi MK noteikumu projekti:  1) MK noteikumu projekts “Atzīto struktūru statusa iegūšanas un to uzraudzības kārtība” – pieņemts 2021.gada 15.jūnija MK sēdē.  2)  MK noteikumu projekts “Noteikumi par civiltiesiskās atbildības obligāto apdrošināšanu bezpilota gaisa kuģu lidojumiem” - iesniegts Valsts kancelejā izskatīšanai MK sēdē. Paredzēts, ka projekts stāsies spēkā 01.07.2021. |
| Atbildīgā institūcija | Satiksmes ministrija. |
| Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Komisijas 2019.gada  24.maija  Īstenošanas Regula (ES) 2019/947 par bezpilota gaisa kuģu ekspluatācijas noteikumiem un procedūrām (publicēta “Eiropas Savienības Oficiālajā Vēstnesī” OV L 152, 11.06.2019). |
| 2. | Citas starptautiskās saistības | 1944.gada 7.decembra Konvencijas par starptautisko civilo aviāciju 3. bis panta “b” un “c” punktā, 8.pantā, 12.pantā, 15.pantā, 29.pantā, 31.pantā, 32.pantā, 33.pantā un 2.pielikuma 4.papildinājumā ir paredzētas tiesības un pienākumi, par ko dalībvalstis, tajā skaitā Latvija, ir vienojušās un kuras principiāli tiek piemērotas arī bezpilota gaisa kuģiem.  ICAO Ģenerālsekretārs 2015.gadā ir apstiprinājis dokumentu “Rokasgrāmata par tālvadības gaisa kuģu sistēmām” (Doc 10019). Šā ICAO dokumenta mērķis ir sniegt darbības vadlīnijas, kas saistītas ar tālvadības gaisa kuģu integrēšanu gaisa telpā un lidlauku izmantošanu. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Komisijas 2019.gada  24.maija  Īstenošanas Regula (ES) 2019/947 par bezpilota gaisa kuģu ekspluatācijas noteikumiem un procedūrām (publicēta “Eiropas Savienības Oficiālajā Vēstnesī” OV L 152, 11.06.2019 ). | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula Nr. 2019/947  8. panta 1.punkts | Projekta 13., 14., 15., 16., 17., 18., 19. un 20.punkts. | Tiesību norma ieviesta pilnībā. | Projekts stingrākas prasības neparedz. |
| Regulas Nr. 2019/947 8.panta 2.punkts. | Projekta 21., 22., 23., 24., 25., 26., 27., 28., 29., 30., 31., 32., 33. un 34.punkts. | Tiesību norma ieviesta pilnībā. | Projekts stingrākas prasības neparedz. |
| Regulas Nr. 2019/947 21.panta 1.punkts; | Projekta 49.punkts. | Tiesību norma par tālvadības pilotu kvalifikāciju ieviesta pilnībā. | Projekts stingrākas prasības neparedz. |
| Regulas Nr. 2019/947 21.panta 2.punkts; | Projekta 52.punkts. | Tiesību norma par tālvadības pilotu kvalifikāciju ieviesta pilnībā. | Projekts stingrākas prasības neparedz. |
| Regulas Nr. 2019/947 22.panta “a” apakšpunkts. | Projekta 50.punkts. | Tiesību norma par tālvadības pilotu kvalifikāciju ieviesta pilnībā. | Projekts stingrākas prasības neparedz. |
| Regulas Nr. 2019/947 22.panta ”b” apakšpunkts. | Projekta 51.punkts. | Tiesību norma par tālvadības pilotu kvalifikāciju ieviesta pilnībā. | Projekts stingrākas prasības neparedz. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Regulas Nr. 2019/947 22.panta “c” punktu nav paredzēts pielāgot, jo atvērtās kategorijas A1 un A3 apakškategorijas nosacījumi iekļauj aspektus, kas iepriekš nebija iekļauti Latvijas regulējumā, tādēļ nav nepieciešams un nav iespējams tos konvertēt atbilstoši regulas Nr. 2019/947 prasībām. | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Projekts šo jomu neskar. | |
| Cita informācija | | Projekta vienības (punkti), kas minētas tabulas B ailē un pārņem vai ievieš tabulas A ailē minēto ES tiesību akta vienību, ne vienmēr un ne katra satur atsauci uz attiecīgo regulas pantu, jo īpaši – ja regulas panta piemērošanai tiek iedibināta sistēmiska pieeja, kas izklāstīta vairākos projekta punktos.  Tāpat ne katra projektā ietvertā atsauce uz regulas pantu nozīmē regulas ieviešanu. Atsauce uz regulu atsevišķos gadījumos tiek piemērota, lai tiesību normu padarītu saprotamāku mērķgrupai un vienlaikus nepārrakstītu regulā ietvertās normas. | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām projekta izstrādes procesā ievietots 2021.gada 15.aprīlī Satiksmes ministrijas tīmekļa vietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Projekta izstrādāšanas gaitā notika neformālas konsultācijas ar Latvijas Tālvadības gaisa kuģu asociāciju (LARPAS). Konsultāciju gaitā tika panākta vienota izpratne par tālvadības pilotu kvalifikācijas jautājumu virzību. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts aģentūra “Civilās aviācijas aģentūra, Civilās aviācijas aģentūras atzītās struktūras, bezpilota gaisa kuģu sistēmu ekspluatanti. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāre I.Stepanova

Ļubļina- Goldmane, 67507907

[aivita.lublina-goldmane@caa.gov.lv](mailto:aivita.lublina-goldmane@caa.gov.lv)

Prancāne, [67830961](tel:%2B37167830961)

[inga.prancane@caa.gov.lv](mailto:inga.prancane@caa.gov.lv)